KCE โชว์กำไร Q2 ทุบสถิติ! เพิ่มขึ้นกว่า 65% พร้อมปันผล 1 บ./หุ้น XD 19 ส.ค.นี้
KCE โชว์กำไร Q2/59 ทุบสถิติสูงสุด! โตกว่า 65% มาที่ 811.80 ลบ. จากปีก่อนที่ 490.14 ลบ. หลังยอดขายโตตามปริมาณการผลิต, โรงงานใหม่มีประสิทธิภาพสูง ด้าน 6 เดือนแรกกำไรเพิ่มขึ้น 56.08% มาที่ 1.56 พันลบ. จากปีก่อนที่ 1 พันลบ.
9 ส.ค. 2559

บริษัท เคซีอี อีเลคโทรนิคส์ จำกัด (มหาชน) หรือ KCE รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 811.80 ล้านบาท หรือมีกำไรสุทธิ 1.41 บาทต่อหุ้น เพิ่มขึ้น 65.63% จากช่วงเดียวกันของปีก่อนที่มีกำไรสุทธิ 490.14 ล้านบาท หรือมีกำไรสุทธิ 0.86 บาทต่อหุ้น
ทั้งนี้ ผลการดำเนินงานในไตรมาสดังกล่าวที่เพิ่มขึ้น โดยเฉพาะกำไรจากการดำเนินงานที่เพิ่มขึ้นอย่างมากทำสถิติสูงสุดใหม่ของบริษัทที่ 768 ล้านบาทเนื่องจากบริษัทมียอดขายเติบโตขึ้นตามปริมาณการผลิต ขณะที่โรงงานใหม่มีประสิทธิภาพในการผลิตสูงขึ้น
ขณะที่ผลการดำเนินงานช่วง 6 เดือนแรกมีกำไรสุทธิ 1.56 พันล้านบาท หรือ 2.71 บาทต่อหุ้น เพิ่มขึ้น 56.08% จากช่วงเดียวกันของปีก่อนที่มีกำไรสุทธิ 1 พันล้านบาท หรือ 1.76 บาทต่อหุ้น
 
พร้อมประกาศจ่ายปันผลงวดดำเนินงานวันที่ 1 ม.ค.59 ถึงวันที่ 30 มิ.ย.59 เป็นเงินสดจำนวน 1.00 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 19 ส.ค.59 และกำหนดจ่ายเงินปันผลในวันที่ 9 ก.ย.59